Eigil Andersen (SF), 2010-11-30:
Jeg er meget glad for, at regeringen har erkendt, at dens arbejdsmarkedspolitik ligger i ruiner, og for, at man nu griber ind over for det.
Jobsøgningskurser, som allerede er blevet nævnt, hvor man skulle finde sin indre fugl og lære at kaste med æg ned ad en trappe, bygge tårne af spaghetti og skumfiduser og analysere Napoleons og Hitlers underskrifter osv., vil forsvinde, og det må vi sige tak for.
De hjælper ikke den ledige et skridt nærmere et job.
Det har vi sagt fra SF’s side gennem de sidste 1½-2 år, og både den tidligere beskæftigelsesminister og den nuværende beskæftigelsesminister har indtil for nylig afvist, at der var noget galt.
Og det er jo klart, at det har man svaret meget længe, fordi man selv har fundet på systemet.
Sagen er den, at det folkelige pres på det her område blev for stort.
Det sorte trekløver – VKO – kunne ikke holde til at fortsætte med de her latterlige og ydmygende kurser for arbejdsløse, og det er årsagen til, at de kurser nu forsvinder.
Det er godt.
Men hvor er det tragisk, at VKO, Liberal Alliance og Kristendemokraterne efter det her langvarige pres lader et aktiveringscirkus forsvinde og i samme åndedrag indfører et nyt, der som nævnt opfordrer kommunerne til massevis af kassetænkning.
Det nye borgerlige aktiveringscirkus vil desværre også efterlade de arbejdsløse uden ordentlig hjælp til at kunne få en fremtid på arbejdsmarkedet, og det er meget, meget dårligt.
Det nye aktiveringskursus, som man vil udsætte de ledige for, bygger på et system, der ligesom det hidtidige system opfordrer kommunerne til kassetænkning.
Som nævnt kan kommunerne kun få den høje refusionssats af arbejdsløshedsdagpengene, hvis den ledige er i virksomhedspraktik, i løntilskudsjob eller under ordinær uddannelse, og den høje refusionssats bliver så fremover 50 pct. af dagpengene, den lave 30 pct.
Titusinder af arbejdsløse vil i det nye system blive kastet ud i virksomhedspraktik.
Der vil naturligvis være nogle enkelte arbejdsgivere, der vil tage imod folk på en god måde, men som det også er blevet nævnt her i debatten, vil der komme mange flere af de arbejdsgivere, som vil sige ja til de arbejdsløse, fordi de kan se perspektivet i at få gratis arbejdskraft uden at skulle tænke på, hvad den arbejdsløse får ud af det.
Og det er meget skidt for de ledige.
Der vil også komme endnu flere arbejdsgivere, der vil sige nej til at tage en stribe af ledige i virksomhedspraktik, simpelt hen fordi det kræver for mange ressourcer at tage nye ind på arbejdspladsen.
De arbejdsløse, der bliver tilbage, skal så i virksomhedspraktik i kommunerne, fordi kommunerne er bagstopper i systemet.
Der vil desværre derfor opstå kæmpestore problemer med at finde relevante pladser, som de ledige kan få noget ud af.
Konklusionen på det her er, at aktiveringsfabrikken fortsætter på fuld kraft, blot på en anden måde end hidtil.
Allerede i dag er der 5.000 arbejdsløse i virksomhedspraktik, og det er en firedobling af antallet for et år siden, og der er allerede nu store problemer med, at folk kommer ud i irrelevante pladser, som de ikke har noget ud af, og det antal vil så vokse mange gange, i det øjeblik det er titusinder af arbejdsløse, det drejer sig om.
Det vil selvfølgelig ende galt.
Der er faktisk nogle regler for, hvornår man kan komme i virksomhedspraktik og må arbejde gratis for dagpengene, og det er noget med, at man kan snuse til et nyt fagområde, eller at man måske har mistet nogle af sine kompetencer, som jeg også var inde på tidligere.
Og de regler vil efter min bedste vurdering blive overtrådt på grund af det, der tegner sig nu, med den indbyggede kommunale kassetænkning.
I visse tilfælde vil kommunerne have fyret de faste medarbejdere, inden der kommer ledige i virksomhedspraktik eller løntilskudsjob, og det bliver kommunerne presset til, som jeg har nævnt tidligere,
på grund af den dårlige økonomi, som den borgerlige regering vil udstyre kommunerne med.
Og derfor kan det let føre til misbrug af arbejdskraft, som også andre har nævnt her i debatten, hos både private og offentlige arbejdsgivere. Hvad kan man gøre ved det?
Ja, i SF mener vi, at for at man kan undgå det her misbrug, skal den lokale tillidsrepræsentant eller fagforening, hvis der ikke er en tillidsrepræsentant, kunne nedlægge veto mod, at der samtidig med fyringen af faste folk kommer mange arbejdsløse ind i løntilskudsjob og virksomhedspraktik.
I dag skal medarbejderrepræsentanten blot høres, men det er meget lemfældigt, hvem man bruger som medarbejderrepræsentant.
Jeg vil slutte af med at sige, at det er fatalt, at man skærer ned i det beløb, som arbejdsløse kan aktiveres for årligt, fra knap 19.000 kr. til knap 14.000 kr.
Det betyder, at uddannelse vil ske i et meget mindre omfang, og at den uddannelsesmulighed, som man stillede op under et tidligere punkt vedrørende prisloftet over den selvvalgte 6-ugers-uddannelse, og som jobcentrene så kunne tilbyde, er blevet stærkt formindsket, fordi man altså nedsætter det beløb, som kommunerne må aktivere ledige for.